**Polisi Data a’r Rheoliad Cyffredinol ar Ddiogelu Data (GDPR)**

**Hysbysiad preifatrwydd ar gyfer cyflogeion / gweithwyr**

Yn unol â’r Rheoliad Cyffredinol ar Ddiogelu Data (UE) 2016/679 (GDPR) a Deddf Diogelu Data 2018, mae Ymddiriedolaeth Natur Gwent (YNG) wedi gweithredu’r hysbysiad preifatrwydd hwn i roi gwybod i chi, ein cyflogeion, am y mathau o ddata rydym yn eu prosesu amdanoch chi. Rydym hefyd yn cynnwys yn yr hysbysiad hwn y rhesymau dros brosesu eich data, y sail gyfreithlon sy’n galluogi i ni eu prosesu, am ba hyd y mae YNG yn cadw eich data a’ch hawliau chi o ran eich data. Mae'r hysbysiad hwn yn berthnasol i gyflogeion a gweithwyr presennol a blaenorol.

**Egwyddorion Diogelu Data**

Mae “Data Personol” yn golygu unrhyw wybodaeth sy’n ymwneud ag unigolyn byw a adnabuwyd neu adnabyddadwy y gellir ei adnabod, yn uniongyrchol neu’n anuniongyrchol, yn benodol drwy gyfeirio at -

* Elfen adnabod fel enw, rhif adnabod, data lleoliad neu elfen adnabod ar-lein
* Un neu fwy o ffactorau penodol i hunaniaeth gorfforol, seicolegol, genetig, meddyliol, economaidd, diwylliannol neu gymdeithasol yr unigolyn

O dan y GDPR, mae’n rhaid i’r holl ddata personol a sicrheir ac a gedwir gennym ni gael eu prosesu yn unol â chyfres o egwyddorion craidd. Yn unol â’r egwyddorion hyn, byddwn yn sicrhau’r canlynol:

* bydd y prosesu yn deg, yn gyfreithlon ac yn dryloyw
* cesglir data at ddibenion penodol, eglur a chyfreithlon
* mae’r data a gesglir yn ddigonol, yn berthnasol ac yn gyfyngedig i'r hyn sy'n angenrheidiol at ddibenion prosesu
* cedwir data'n fanwl gywir ac yn gyfredol. Bydd data y canfyddir eu bod yn anghywir yn cael eu cywiro neu eu dileu yn ddi-oed.
* ni chedwir data am fwy o amser na sydd angen at eu diben cyfreithiol neu benodol
* prosesir data mewn modd sy'n sicrhau diogelwch priodol data personol, gan gynnwys gwarchodaeth rhag prosesu anawdurdodedig neu anghyfreithlon, colled ddamweiniol, dinistrio neu ddifrodi drwy ddefnyddio mesurau technegol neu sefydliadol priodol
* rydym yn cydymffurfio â'r gweithdrefnau GDPR perthnasol ar gyfer trosglwyddo data personol yn rhyngwladol

Y Mathau o Ddata a Gedwir

Mae'r sefydliad yn casglu ac yn prosesu ystod o wybodaeth amdanoch chi. Mae YNG yn cadw'r data hyn mewn ffeil bersonél sy'n ymwneud â phob cyflogai ac rydym hefyd yn cadw'r data yn ein systemau cyfrifiadurol. Mae hyn yn cynnwys y canlynol (fel sy’n berthnasol):

* Gwybodaeth a ddarperir gennych chi fel eich enw, cyfeiriad, manylion cyswllt, cyfeiriad e-bost, rhif ffôn, dyddiad geni a rhyw
* Teitl swydd, Swydd-ddisgrifiad, Cyflog a thelerau ac amodau eich cyflogaeth
* Manylion eich cymwysterau, sgiliau, profiad, hanes cyflogaeth, gan gynnwys dyddiadau dechrau a gorffen gyda chyflogwyr blaenorol a gyda'r sefydliad
* Gwybodaeth am eich cyflog a'ch buddion
* Manylion eich cyfrif banc a rhif yswiriant gwladol
* Gwybodaeth am eich statws priodasol, perthynas agosaf, dibynyddion a chysylltiadau mewn argyfwng
* Gwybodaeth am eich cenedligrwydd a'ch hawl i weithio yn y DU
* Gwybodaeth am ganolwyr
* Gwybodaeth am archwiliadau’r DBS gan gynnwys canlyniadau’r archwiliadau
* Manylion am eich patrwm gwaith (dyddiau gwaith ac oriau gwaith)
* Cofnodion mynediad i adeiladau
* Ffilmiau teledu cylch cyfyng
* Defnydd o Offer TG, gan gynnwys mynediad i'r rhyngrwyd a ffonau
* Manylion eich cyfnodau o absenoldeb, gan gynnwys gwyliau, salwch ac absenoldeb arall a'r rhesymau dros yr absenoldeb
* Manylion unrhyw weithdrefnau disgyblu neu gwyno yr ydych wedi bod yn rhan ohonynt, gan gynnwys unrhyw rybuddion a roddwyd i chi a gohebiaeth gysylltiedig
* Gwybodaeth rheoli perfformiad, gan gynnwys gwerthusiadau, adolygiadau perfformiad a graddfeydd, hyfforddiant yr ydych wedi cymryd rhan ynddo, cynlluniau gwella perfformiad a gohebiaeth gysylltiedig
* Gwybodaeth am gyflyrau meddygol neu iechyd, gan gynnwys a oes gennych anabledd y mae angen i'r sefydliad wneud addasiadau rhesymol ar ei gyfer
* Gwybodaeth am eich trwydded yrru at ddibenion yswiriant ar gyfer cerbydau cronfa Ymddiriedolaeth Natur Gwent
* Gwybodaeth monitro cyfleoedd cyfartal, gan gynnwys gwybodaeth am eich tarddiad ethnig, cyfeiriadedd rhywiol, iechyd a chrefydd neu gred

Casglu Eich Data

Mae YNG yn casglu'r wybodaeth hon mewn ffyrdd amrywiol. Er enghraifft, cesglir data drwy ffurflenni cais a CVs; o'ch pasbort neu ddogfennau adnabod eraill; o ffurflenni a gwblhawyd gennych chi ar ddechrau neu yn ystod cyflogaeth; o ohebiaeth â chi; neu drwy gyfweliadau, cyfarfodydd neu asesiadau eraill. Mewn rhai achosion, rydym yn casglu data personol amdanoch gan drydydd partïon, fel tystlythyrau a ddarperir gan gyn-gyflogwyr a gwybodaeth o archwiliadau’r DBS a ganiateir gan y gyfraith.

Mae data'n cael eu storio mewn gweinydd diogel a dim ond gweithwyr awdurdodedig sy’n cael eu gweld, ac mae ffeil bersonél yn cael ei storio mewn cabinet wedi'i gloi gyda mynediad cyfyngedig.

**Sail Gyfreithlon ar gyfer Prosesu**

Mae'r gyfraith ar ddiogelu data yn caniatáu i ni brosesu eich data am resymau penodol yn unig. Yn bennaf, mae YNG yn prosesu eich data er mwyn cydymffurfio â gofyniad cyfreithiol neu er mwyn ymrwymo i'r contract cyflogaeth sydd gennym gyda chi a'i reoli'n effeithiol. Mewn achosion eraill, mae gan YNG fuddiant cyfreithlon mewn prosesu data personol cyn, yn ystod ac ar ôl diwedd y berthynas gyflogaeth. Os ydym yn dibynnu ar fuddiannau cyfreithlon fel rheswm dros brosesu data personol cyflogeion, ystyriwyd a yw’r buddiannau hynny’n cael eu diystyru ai peidio gan hawliau a rhyddid cyflogeion ac rydym wedi dod i’r casgliad nad ydynt.

Mae rhai categorïau arbennig o ddata personol, fel gwybodaeth am iechyd neu gyflyrau meddygol, yn cael eu prosesu i gyflawni rhwymedigaethau cyfraith cyflogaeth. Os yw YNG yn prosesu categorïau arbennig eraill o ddata personol, fel gwybodaeth am darddiad ethnig, cyfeiriadedd rhywiol, iechyd neu gred grefyddol, gwneir hyn at ddibenion monitro cyfleoedd cyfartal. Mae data a gesglir at y diben hwn yn ddienw neu'n cael eu casglu gyda chaniatâd penodol y cyflogeion, y gellir ei dynnu'n ôl ar unrhyw adeg. Mae cyflogeion yn gwbl rydd i benderfynu a ydynt am ddarparu data o'r fath ai peidio ac nid oes unrhyw ganlyniadau o fethu â gwneud hynny. Mae cofnodion yn cael eu storio mewn ffeiliau personél a gellir eu diwygio neu eu dileu os yw cyflogai’n dymuno hynny.

Mae’r wybodaeth isod yn categoreiddio’r mathau o brosesu data, sy’n briodol i’ch statws, yr ydym yn ymgymryd â hwy a’r sail gyfreithlon rydym yn dibynnu arni.

|  |  |
| --- | --- |
| **Gweithgaredd sy’n Gofyn am eich Data**  | **Sail gyfreithlon ar gyfer prosesu**  |
| Cyflawni’r contract cyflogaeth yr ydym wedi ymrwymo iddo gyda chi | Cyflawni’r Cytundeb  |
| Taliadau Cyflog | Cyflawni’r Cytundeb |
| Talu Treth Incwm ac Yswiriant Gwladol | Rhwymedigaeth Gyfreithiol |
| Talu pensiwn | Rhwymedigaeth Gyfreithiol |
| Cynnal archwiliadau ar hawl cyflogai i weithio yn y Deyrnas Unedig | Rhwymedigaeth Gyfreithiol |
| Gwneud addasiadau rhesymol ar gyfer cyflogeion anabl | Rhwymedigaeth Gyfreithiol |
| Cydymffurfio â chyfreithiau iechyd a diogelwch | Rhwymedigaeth Gyfreithiol |
| Archwiliadau Cofnodion Troseddol i sicrhau y caniateir i unigolion ymgymryd â’r rôl neu barhau i’w chyflawni | Rhwymedigaeth Gyfreithiol |
| Cynnal prosesau recriwtio | Buddiannau dilys |
| Cadw cofnodion cyflogaeth a manylion cyswllt cywir a chyfredol, a chofnodion am hawliau cytundebol a statudol cyflogeion | Buddiannau dilys |
| Gweithredu a chadw cofnod o brosesau disgyblu a chwyno | Buddiannau dilys |
| Gweithredu a chadw cofnod o berfformiad cyflogeion a phrosesau cysylltiedig, i gynllunio ar gyfer datblygiad gyrfa, cynllunio olyniaeth a rheoli gweithlu | Buddiannau dilys |
| Gweithredu a chadw cofnod o absenoldeb a gweithdrefnau rheoli absenoldeb, er mwyn caniatáu rheolaeth effeithiol ar y gweithlu a sicrhau bod cyflogeion yn derbyn y tâl neu fuddion eraill y mae ganddynt hawl iddynt. | Buddiannau dilys |
| Gweithredu a chadw cofnod o fathau eraill o absenoldeb (gan gynnwys absenoldeb mamolaeth, tadolaeth, mabwysiadu, rhiant, absenoldeb rhiant a rennir a sabothol), er mwyn caniatáu rheolaeth effeithiol ar y gweithlu, i sicrhau bod y sefydliad yn cydymffurfio â dyletswyddau mewn perthynas â hawl i wyliau, ac i sicrhau bod cyflogeion yn cael y cyflog neu fudd-daliadau eraill y mae ganddynt hawl iddynt | Buddiannau dilys |
| Sicrhau gweinyddu cyffredinol effeithiol ar Adnoddau Dynol a busnes  | Buddiannau dilys |
| Darparu geirda ar gais ar gyfer cyflogeion cyfredol neu gyn- gyflogeion | Buddiannau dilys |
| Ymateb i hawliadau cyfreithiol ac amddiffyn yn eu herbyn | Buddiannau dilys |
| Cynnal a hyrwyddo cydraddoldeb, amrywiaeth a chynhwysiant yn y gweithle | Caniatâd |
| Atal twyll | Buddiannau dilys |
| Sicrhau bod ein systemau gweinyddol a TG yn ddiogel ac yn gadarn rhag mynediad anawdurdodedig | Buddiannau dilys |

**Categorïau Arbennig o Ddata**

Y categorïau arbennig o ddata personol a brosesir gan YNG yw:

• iechyd

• cyfeiriadedd rhywiol

• hil

• tarddiad ethnig

• barn wleidyddol

• crefydd

• aelodaeth o undeb llafur

Mae YNG yn cynnal gweithgareddau prosesu gan ddefnyddio data categori arbennig:

• at ddibenion monitro cyfle cyfartal

• ar gyfer gweithdrefnau rheoli absenoldeb oherwydd salwch

• i bennu addasiadau rhesymol

Yn fwyaf cyffredin, bydd YNG yn prosesu categorïau arbennig o ddata pan fydd y canlynol yn berthnasol:

• rydych chi wedi rhoi caniatâd penodol i'r prosesu

• rhaid i ni brosesu'r data er mwyn cyflawni ein rhwymedigaethau cyfreithiol

• rhaid i ni brosesu’r data am resymau sydd o fudd sylweddol i'r cyhoedd

• rydych chi eisoes wedi gwneud y data yn gyhoeddus.

**Methu Darparu Data**

Gall methu darparu’r data canlynol i YNG olygu na allwn gyflawni ein gofynion ar gyfer ymrwymo i gontract cyflogaeth gyda chi:

• Prawf o'ch hawl i fyw a gweithio yn y Deyrnas Unedig

• Rhif Yswiriant Gwladol

• Statws treth a thaliadau o fewn y flwyddyn dreth gyfredol

• Trwydded yrru

• Cymwysterau neu dystysgrifau cymhwysedd

• Hanes meddygol

• Data euogfarnau troseddol

Gallai hyn gynnwys methu â chynnig cyflogaeth i chi, neu fethu gweinyddu buddion cytundebol.

**Data Euogfarnau Troseddol**

Dim ond pan fo hynny’n briodol o ystyried natur eich rôl, a phan fo’r gyfraith yn caniatáu i ni, fydd YNG yn casglu data am euogfarnau troseddol. Bydd y data hyn fel rheol yn cael eu casglu yn ystod y cam recriwtio, fodd bynnag, efallai y byddant hefyd yn cael eu casglu yn ystod eich cyflogaeth. Rydym yn defnyddio data am euogfarnau troseddol i bennu eich addasrwydd, neu eich addasrwydd parhaus, ar gyfer y rôl. Rydym yn dibynnu ar sail gyfreithlon **ein buddiannau cyfreithlon** i brosesu’r data hyn.

**Gyda phwy fydd YNG yn Rhannu Eich Data**

Bydd cyflogeion o fewn ein cwmni sy'n gyfrifol am recriwtio, gweinyddu taliadau a buddion cytundebol a chyflawni gweithdrefnau cysylltiedig â pherfformiad yn cael mynediad at eich data sy'n berthnasol i'w swyddogaeth. Mae’r holl gyflogeion sydd â chyfrifoldeb o’r fath wedi’u hyfforddi i sicrhau bod data’n cael eu prosesu yn unol â’r GDPR.

Rhennir data gyda thrydydd parti am y rhesymau canlynol: **ar gyfer gweinyddu'r gyflogres, pensiynau a budd-daliadau.** Mae gennym gytundeb prosesu data ar waith gyda thrydydd partïon o'r fath i sicrhau nad yw data'n cael eu peryglu. Rhaid i drydydd partïon weithredu mesurau technegol a threfniadol priodol i sicrhau diogelwch eich data. Nid yw YNG yn rhannu eich data gyda chyrff y tu allan i'r Ardal Economaidd Ewropeaidd.

**Diogelu Eich Data**

Mae YNG yn ymwybodol o'r gofyniad i sicrhau bod eich data yn cael eu diogelu rhag colled ddamweiniol neu ddatgelu, dinistrio a cham-drin. Rydym wedi rhoi'r prosesau canlynol ar waith i warchod rhag hyn;

* Mae staff sydd â mynediad at ddata o'r fath yn cael eu hyfforddi i brosesu data personol yn briodol.
* Mae YNG yn storio data rhwng gweinydd ar y safle, sy'n cael ei ategu i system cwmwl a weithredir ar hyn o bryd gan Microsoft a chaiff yr holl ddata eu storio mewn gweinyddion yn y DU a storfa cwmwl drwy Microsoft 365. Mae pob system wedi'i diogelu gan gyfrinair ac ar gael i staff sydd â’r awdurdod gofynnol.
* Mae gwybodaeth Adnoddau Dynol yn cael ei storio mewn gweinydd diogel sy'n hygyrch i weithwyr awdurdodedig yn unig ac mae’n cael ei hategu oddi ar y safle bob dydd. Amlinellir y cyfleusterau wrth gefn uchod.
* Cedwir ffeiliau papur mewn ffeil wedi'i chloi sy'n hygyrch i'r Prif Swyddog Gweithredol, y Pennaeth Cyllid a Gweinyddu, y Swyddog Cyllid a Gweinyddu a'r Swyddog AD a Gwirfoddoli.

Hysbysiad Torri Rheolau Data

Mae torri rheolau data personol yn dorri ar reolau diogelwch sy’n arwain at fynd ati yn ddamweiniol neu’n anghyfreithlon i ddinistrio, colli, addasu, datgelu heb awdurdod neu fynediad at ddata personol sy’n cael eu trosglwyddo, eu storio neu eu prosesu. Os bydd YNG yn dod yn ymwybodol o dorri rheolau, neu bosibilrwydd o hynny, bydd ymchwiliad yn cael ei gynnal gan y Swyddog Diogelu Data, a fydd yn cofnodi pob rheol a dorrwyd ac yn gwneud y penderfyniad i hysbysu Swyddfa’r Comisiynydd Gwybodaeth ac unigolion yr effeithir arnynt gan y torri rheolau o fewn 72 awr.

• Os bydd torri rheolau data yn digwydd, bydd ymchwiliad yn cael ei gynnal gan y swyddog diogelu data o fewn 24 awr i dderbyn hysbysiad, lle bo modd.

• Ar ôl cwblhau’r ymchwiliad, mae'n rhaid i YNG roi gwybod am ddigwyddiadau i'r ICO os yw'r torri rheolau yn arwain at risg i hawliau a rhyddid unigolyn / unigolion o fewn 72 awr. Os bydd hyn yn digwydd, bydd yr unigolyn dan sylw yn cael ei hysbysu o fewn yr un amserlen.

Cyfnodau Cadw

Dim ond cyhyd ag y bydd arnom eu hangen y bydd YNG yn cadw eich data, a fydd am gyfnod eich cyflogaeth gyda ni o leiaf, ond mewn rhai achosion byddwn yn cadw eich data am gyfnod ar ôl i’ch cyflogaeth ddod i ben. Mae rhai cyfnodau cadw data wedi'u nodi yn y gyfraith. Gall cyfnodau cadw amrywio yn dibynnu ar pam rydym angen eich data:

* Cedwir ffeiliau cyflogeion sy’n gadael am chwe blynedd ar ôl dyddiad gadael y cyflogai. Ac eithrio lle mae deddfwriaeth yn mynnu bod rhaid cadw'r data am gyfnodau hwy.
* Cofnodion diogelu:

o Yn ymwneud â phlentyn yn cael eu storio nes bod y plentyn yn 25 oed

o Yn ymwneud â phryderon am ymddygiad oedolyn o amgylch plant, yn cael eu storio nes bod yr oedolyn yn 65 oed neu am 10 mlynedd ar ôl i’r pryderon hyn gael eu codi; pa un bynnag sydd hiraf

o Yn ymwneud â phryderon am ymddygiad tuag at oedolion bregus, yn cael eu storio am rhwng tair a deng mlynedd ar hugain yn dibynnu ar ddifrifoldeb y digwyddiad; yn unol â “Pholisi Cadw a Gwaredu Cofnodion Cynllun yr Adran Amddiffyn Iechyd Oedolion Agored i Niwed 2010”

* Gwybodaeth ariannol yn cael ei storio am 7 mlynedd
* Mae cofnodion iechyd yn ymwneud ag Asbestos, Sylweddau Peryglus, Profion Biolegol, Dirgryniad Llaw Braich a Dirgryniad Corff Cyfan (holiaduron a sgrinio) yn cael eu storio am 40 mlynedd

Gwneud Penderfyniadau Awtomatig

Mae gwneud penderfyniadau awtomatig yn golygu gwneud penderfyniadau amdanoch chi heb ddefnyddio unrhyw gysylltiad dynol e.e. defnyddio offer hidlo cyfrifiadurol. Ni fydd unrhyw benderfyniad yn cael ei wneud amdanoch chi ar sail gwneud penderfyniadau awtomatig yn unig (lle mae penderfyniad yn cael ei wneud amdanoch chi gan ddefnyddio system electronig heb gysylltiad dynol) sy'n cael effaith sylweddol arnoch chi.

Hawliau Cyflogeion

Mae gennych yr hawliau canlynol mewn perthynas â’r data personol sydd gennym amdanoch:

* yr hawl i gael gwybod am y data sydd gennym amdanoch a'r hyn rydym yn ei wneud â hwy;
* yr hawl i gael mynediad at y data sydd gennym amdanoch. Ceir rhagor o wybodaeth am hyn yn ein polisi ar wahân ar Geisiadau Mynediad Gwrthrych;
* yr hawl i unrhyw wallau yn y data sydd gennym amdanoch, sut bynnag y dônt i'r amlwg, gael eu cywiro. Gelwir hyn hefyd yn ‘gywiro’;
* yr hawl i ddileu data o dan rai amgylchiadau. Gelwir hyn hefyd yn ‘ddileu’;
* yr hawl i gyfyngu ar brosesu'r data;
* yr hawl i drosglwyddo'r data sydd gennym amdanoch i barti arall. Gelwir hyn hefyd yn ‘symudedd’;
* yr hawl i wrthwynebu cynnwys unrhyw wybodaeth;
* yr hawl i reoleiddio unrhyw benderfyniadau awtomatig a phroffilio data personol.

Mae rhagor o wybodaeth am bob un o'r hawliau hyn isod.

**Yr hawl i gael gwybod**

Ni chodir tâl arnoch am dderbyn ein hysbysiadau preifatrwydd. Mae ein hysbysiadau preifatrwydd yn datgan y canlynol:

• y mathau o ddata sydd gan YNG a'r rheswm dros brosesu'r data;

• ein buddiant cyfreithlon ar gyfer eu prosesu;

• manylion ynghylch i bwy y datgelir eich data a pham, gan gynnwys trosglwyddo i wledydd eraill; lle mae data'n cael eu trosglwyddo i siroedd eraill, mae'r mesurau diogelu a ddefnyddir i gadw eich data'n ddiogel yn cael eu hesbonio;

• am ba mor hir rydym yn cadw eich data, neu sut rydym yn pennu pa mor hir i gadw eich data;

• o ble y daw eich data;

• eich hawliau fel gwrthrych data;

• eich hawl absoliwt i dynnu eich caniatâd yn ôl ar gyfer prosesu data lle mae caniatâd wedi'i roi ac nid oes unrhyw reswm cyfreithlon arall dros brosesu eich data yn berthnasol;

• eich hawl i wneud cwyn i'r Comisiynydd Gwybodaeth os ydych yn credu bod rhywun wedi mynd yn groes i’ch hawliau;

• a ydym yn defnyddio prosesau gwneud penderfyniadau awtomatig ac, os felly, sut gwneir y penderfyniadau, beth mae hyn yn ei olygu i chi a beth allai ddigwydd o ganlyniad i'r broses;

• enw a manylion cyswllt ein swyddog diogelu data.

**Hawl i fynediad**

Mae gennych yr hawl i gael mynediad at eich data personol a gedwir gennym ni. Gellir gwneud ceisiadau mynediad gwrthrych ar lafar ond byddem yn eich cynghori i wneud cais mynediad gwrthrych yn ysgrifenedig. Dylid gwneud ceisiadau gan ddefnyddio’r ffurflen gais mynediad gwrthrych (Atodiad 2), a dylech gynnwys tystiolaeth o bwy ydych chi gyda’r cais. Os na ddarperir hyn, efallai y byddwn yn cysylltu â chi i ofyn i dystiolaeth o'r fath gael ei hanfon ymlaen cyn i ni gydymffurfio â'r cais.

Fel rheol, byddwn yn cydymffurfio â'ch cais yn ddi-oed, o fewn mis i dderbyn y cais. Os yw ceisiadau’n gymhleth neu’n niferus, efallai y byddwn yn cysylltu â chi i’ch hysbysu bod angen estyniad i gwblhau’r cais. Yr estyniad hwyaf yw dau fis. Fel rheol byddwn yn cydymffurfio â'ch cais heb unrhyw gost, fodd bynnag os yw'r cais yn amlwg yn ddi-sail, yn ormodol neu'n ailadroddus, efallai y byddwn yn cysylltu â chi i ofyn am ffi. Rhaid talu'r ffi hon er mwyn i ni allu cydymffurfio â'r cais. Pennir y ffi ar yr amser perthnasol a chaiff ei gosod ar lefel sy'n rhesymol o dan yr amgylchiadau.

Yn ogystal, efallai y byddwn hefyd yn codi ffi resymol os byddwch yn gofyn am ragor o gopïau o'r un wybodaeth.

Pan fyddwch yn gwneud cais mynediad gwrthrych, byddwch yn cael gwybod y canlynol:

* a yw eich data’n cael eu prosesu ai peidio a'r rhesymau dros brosesu eich data;
* y categorïau o ddata personol sy'n ymwneud â chi;
* o ble y casglwyd eich data os na chawsant eu casglu gennych chi;
* unrhyw un y datgelwyd eich data personol iddynt neu y byddant yn cael eu datgelu iddynt, gan gynnwys unrhyw un y tu allan i'r AEE a'r mesurau diogelu a ddefnyddir i sicrhau diogelwch y data;
* am ba mor hir y cedwir eich data (neu sut penderfynir ar y cyfnod hwnnw);
* eich hawliau mewn perthynas â chywiro, dileu, cyfyngu ar brosesu a gwrthwynebu prosesu data;
* eich hawl i gwyno i'r Comisiynydd Gwybodaeth os ydych o'r farn bod rhywun wedi mynd yn groes i’ch hawliau;
* y rhesymeg y tu ôl i unrhyw benderfyniadau awtomatig a wneir amdanoch.

Gall YNG wrthod ymdrin â’ch cais mynediad gwrthrych os yw’n amlwg yn ddi-sail neu’n ormodol, neu os yw’n ailadroddus. Os mai ein penderfyniad ni yw gwrthod eich cais, byddwn yn cysylltu â chi heb oedi gormodol, ac o fewn mis i dderbyn eich cais fan bellaf, i’ch hysbysu o hyn ac i roi esboniad. Byddwch yn cael gwybod am eich hawl i gwyno i'r Comisiynydd Gwybodaeth ac i unioni barnwrol.

Hefyd gall YNG wrthod delio â’ch cais, neu ran ohono, oherwydd y mathau o wybodaeth y gofynnir amdani. Er enghraifft, nid yw’n ofynnol datgelu gwybodaeth sy'n destun braint gyfreithiol neu sy'n ymwneud â chynllunio rheolaeth. Os yw hyn yn wir, byddwn yn eich hysbysu na ellir cydymffurfio â'ch cais a bydd esboniad o'r rheswm yn cael ei ddarparu.

**Yr hawl i ‘gywiro’**

Os byddwch yn darganfod bod y data sydd gan YNG amdanoch yn anghywir neu'n anghyflawn, mae gennych yr hawl i gael y data wedi'u cywiro. Dylech wneud cais am gywiriad yn ysgrifenedig i Swyddog Diogelu Data YNG.

Fel rheol, byddwn yn cydymffurfio â chais i gywiro data o fewn mis oni bai bod y cais yn arbennig o gymhleth ac, os felly, efallai y byddwn yn ysgrifennu atoch i'ch hysbysu bod angen estyniad i'r amserlen arferol. Yr estyniad hwyaf yw dau fis.

Byddwch yn cael gwybod os byddwn yn penderfynu peidio â chymryd unrhyw gamau o ganlyniad i'r cais. O dan yr amgylchiadau hyn, gallwch gwyno i’r Comisiynydd Gwybodaeth a chael mynediad at unioni barnwrol.

Bydd trydydd parti y datgelwyd y data iddo yn cael gwybod am y cywiriad.

**Yr hawl i ‘ddileu’**

O dan rai amgylchiadau, mae'n ofynnol i YNG ddileu'r data sydd gennym amdanoch chi. Yr amgylchiadau hynny yw:

* os nad oes angen i ni gadw'r data mwyach;
* os buom yn dibynnu ar eich caniatâd i brosesu'r data a'ch bod wedyn yn tynnu'r caniatâd hwnnw yn ôl. Pan fydd hyn yn digwydd, byddwn yn ystyried a oes sail gyfreithiol arall yn berthnasol i’n defnydd parhaus o’ch data;
* os ydych yn gwrthwynebu'r prosesu (gweler isod) ac nad oes gan y Cwmni fuddiant cyfreithlon cadarnach i barhau â'r prosesu;
* os ydym wedi prosesu eich data yn anghyfreithlon;
* os yw'n ofynnol yn ôl y gyfraith i ni ddileu'r data.

Dylech wneud cais ysgrifenedig am ddileu data i Swyddog Diogelu Data YNG gan ddefnyddio’r Ffurflen Hawl i Ddileu Data (Atodiad 3). Byddwn yn ystyried pob cais yn unigol, fodd bynnag, rhaid i chi fod yn ymwybodol y gall prosesu barhau o dan un o'r rhesymau a ganiateir. Pan fydd hyn yn digwydd, byddwch yn cael gwybod am y defnydd parhaus o'ch data a'r rheswm dros hyn.

Bydd trydydd parti y datgelwyd y data iddo yn cael gwybod am y dileu lle bo modd, oni bai y byddai gwneud hynny’n achosi effaith anghymesur arnom ni.

**Yr hawl i ‘gyfyngu’**

Mae gennych yr hawl i gyfyngu ar brosesu eich data o dan rai amgylchiadau. Bydd yn ofynnol i YNG gyfyngu ar brosesu eich data personol o dan yr amgylchiadau canlynol:

* os ydych yn dweud wrthym nad yw'r data sydd gennym amdanoch yn gywir. Os yw hyn yn wir, byddwn yn rhoi’r gorau i brosesu’r data hyd nes y byddwn wedi cymryd camau i sicrhau bod y data’n gywir;
* os yw’r data’n cael eu prosesu ar gyfer cyflawni tasg budd y cyhoedd neu oherwydd ein buddiannau cyfreithlon a'ch bod wedi gwrthwynebu prosesu’r data. O dan yr amgylchiadau hyn, gall y prosesu gael ei gyfyngu tra byddwn yn ystyried a yw ein buddiannau cyfreithlon yn golygu ei bod yn briodol parhau i'w prosesu;
* pan fydd y data wedi'u prosesu'n anghyfreithlon;
* os nad oes angen i ni brosesu'r data mwyach ond bod angen y data arnoch chi mewn perthynas â hawliad cyfreithiol.

Dylech wneud cais am gyfyngiad yn ysgrifenedig i Swyddog Diogelu Data YNG. Os cyfyngir ar brosesu data, byddwn yn parhau i gadw’r data ond ni fyddwn yn eu prosesu oni bai eich bod chi’n cydsynio i’r prosesu, neu fod angen prosesu mewn perthynas â hawliad cyfreithiol.

Os yw’r data sydd i’w cyfyngu wedi’u rhannu â thrydydd partïon, byddwn yn hysbysu’r trydydd partïon hynny o’r cyfyngiad lle bo modd, oni bai y bydd gwneud hynny’n achosi effaith anghymesur arnom ni. Byddwch yn cael gwybod cyn i unrhyw gyfyngiad gael ei godi.

**Yr hawl i ‘symudedd’ data**

Mae gennych yr hawl i gael y data y mae YNG yn eu prosesu amdanoch chi a'u trosglwyddo i barti arall. Os yw ein technoleg yn caniatáu, byddwn yn trosglwyddo'r data yn uniongyrchol i'r parti arall.

Mae data y gellir eu trosglwyddo yn ddata fel a ganlyn:

* rydych wedi eu darparu i ni; ac
* maent yn cael eu prosesu oherwydd eich bod wedi rhoi eich caniatâd neu oherwydd bod eu hangen i gyflawni'r contract cyflogaeth rhyngom; ac
* maent yn cael eu prosesu drwy ddulliau awtomatig.

Os ydych yn dymuno arfer yr hawl hon, siaradwch â'ch rheolwr. Bydd YNG yn ymateb i gais symudedd heb oedi gormodol, ac o fewn mis fan bellaf oni bai bod y cais yn gymhleth neu ein bod yn derbyn nifer o geisiadau ac, os felly, efallai y byddwn yn ysgrifennu atoch i'ch hysbysu bod arnom angen estyniad a'r rhesymau dros hyn. Yr estyniad hwyaf yw dau fis. Ni fyddwn yn codi tâl arnoch am fynediad at eich data at y diben hwn.

Fe'ch hysbysir os byddwn yn penderfynu peidio â chymryd unrhyw gamau o ganlyniad i'r cais, er enghraifft, oherwydd nad yw'r data yr ydych eisiau eu trosglwyddo yn bodloni'r meini prawf uchod. O dan yr amgylchiadau hyn, gallwch gwyno i’r Comisiynydd Gwybodaeth a chael mynediad at unioni barnwrol.

Mae'r hawl i symudedd data yn ymwneud â data a ddiffinnir fel uchod yn unig. Dylech fod yn ymwybodol bod hyn yn wahanol i'r data sydd ar gael drwy Gais Mynediad Gwrthrych.

**Yr hawl i ‘wrthwynebu’**

Mae gennych hawl i ofyn i ni roi'r gorau i brosesu eich data; gelwir hyn yn wrthwynebiad data. Gallwch wrthwynebu prosesu lle mae’n cael ei wneud:

* mewn perthynas â buddiannau cyfreithlon y Cwmni;
* ar gyfer cyflawni tasg er budd y cyhoedd;
* wrth ymarfer awdurdod swyddogol; neu
* at ddibenion proffilio.

Dylech gyflwyno cais ysgrifenedig i wrthwynebu i’r Swyddog Diogelu Data YNG.

O dan rai amgylchiadau, byddwn yn parhau i brosesu’r data rydych wedi’u gwrthwynebu. Gall hyn ddigwydd o dan yr amgylchiadau canlynol:

* gallwn ddangos rhesymau cyfreithlon, cymhellol dros y prosesu y credir eu bod yn bwysicach na'ch hawliau; neu
* mae angen y prosesu mewn perthynas â hawliadau cyfreithiol a wneir gennym ni neu yn ein herbyn.

Os mai'r ymateb i'ch cais yw na fyddwn yn cymryd unrhyw gamau, fe'ch hysbysir o'r rhesymau.

**Yr hawl i beidio â chael penderfyniadau awtomatig yn cael eu gwneud amdanoch chi**

Mae gennych yr hawl i beidio â chael penderfyniadau wedi’u gwneud amdanoch chi ar sail prosesau gwneud penderfyniadau awtomatig yn unig, lle nad oes ymyrraeth ddynol a lle bydd penderfyniadau o’r fath yn cael effaith sylweddol arnoch chi. Ar adeg ysgrifennu hwn (Rhagfyr 2019) nid yw YNG yn gwneud penderfyniadau awtomatig i broffilio data personol o gwbl.

Fodd bynnag, efallai y byddwn yn gwneud penderfyniadau awtomatig heb unrhyw ymyrraeth ddynol yn y dyfodol ac o dan yr amgylchiadau canlynol:

* pan fydd ei angen ar gyfer ymrwymo i gontract neu gyflawni contract gyda chi;
* pan ganiateir y broses gan y gyfraith;
* pan fyddwch wedi rhoi caniatâd penodol.

O dan rai amgylchiadau lle byddwn yn defnyddio data categori arbennig, er enghraifft, data am eich iechyd, cyfeiriadedd rhywiol, hil, tarddiad ethnig, barn wleidyddol, crefydd, ac aelodaeth o undeb llafur, bydd y Cwmni yn sicrhau bod un o’r canlynol yn berthnasol i’r prosesu:

* eich bod wedi rhoi eich caniatâd penodol i'r prosesu; neu
* mae'r prosesu yn angenrheidiol am resymau sydd o fudd sylweddol i'r cyhoedd.

Mae gan staff yr hawl i gael gwybod ac i wrthwynebu os bydd y sefyllfa hon yn newid.

**Caniatâd**

Os ydych wedi rhoi caniatâd i ni ddefnyddio eich data, mae gennych hefyd yr hawl i dynnu’r caniatâd hwnnw yn ôl unrhyw bryd. Mae hyn yn golygu y byddwn yn rhoi'r gorau i brosesu eich data.

**Gwneud Cwyn**

Os hoffech wneud cwyn fewnol, gwnewch hynny gan gynnwys tri chopi i'r Swyddog Diogelu Data, eich rheolwr llinell a'r Prif Weithredwr. Mae gennych hawl hefyd i gyflwyno cwyn ysgrifenedig i'r Comisiynydd Gwybodaeth (ICO) ar unrhyw adeg yn ystod y broses gwyno; cyn, yn ystod neu ar ôl unrhyw ymchwiliad mewnol. Gallwch gysylltu â’r ICO yn Swyddfa’r Comisiynydd Gwybodaeth, Wycliffe House, Water Lane, Wilmslow, Cheshire SK9 5AF neu dros y ffôn ar 0303 123 1113 (cyfradd leol) neu 01625 545 745.

Cydymffurfiaeth Diogelu Data

Ein Swyddog Diogelu Data yw:

Sarah Coleman

scoleman@gwentwildlife.org

Ymddiriedolaeth Natur Gwent, Tŷ Mamheilad – Bloc A, Ystad Parc Mamheilad, Pont-y-pŵl, NP4 0HZ

01600 740600

**Atodiad 1 – Gweithdrefn Cais Mynediad Gwrthrych**

**Cwmpas**

Mae'r holl ddata personol a brosesir gan YNG o fewn cwmpas y weithdrefn hon. Mae gan wrthrychau data hawl i gael y canlynol:

* Cadarnhad ynghylch a yw YNG yn prosesu unrhyw ddata personol am yr unigolyn hwnnw;
* Mynediad at eu data personol;
* Unrhyw wybodaeth gysylltiedig.

**Cyfrifoldebau**

• Mae'r arweinydd GDPR yn gyfrifol am gymhwyso a gweithredu'r weithdrefn hon yn effeithiol, ac am adrodd i berchennog yr wybodaeth ar Geisiadau Mynediad Gwrthrych (SARs).

• Mae arweinydd y GDPR yn gyfrifol am ymdrin â phob SAR.

**Gweithdrefn**

* Gwneir Ceisiadau Mynediad Gwrthrych gan ddefnyddio'r Ffurflen Gais Mynediad Gwrthrych (Atodiad 2).
* Mae gwrthrych y data yn rhoi tystiolaeth o bwy ydyw i YNG, ar ffurf pasbort neu drwydded yrru gyfredol, a rhaid croeswirio'r llofnod ar y ddogfen adnabod gyda’r hyn sydd ar y ffurflen gais.
* Mae gwrthrych y data yn nodi i YNG pa ddata mae’n ceisio gwybodaeth yn eu cylch; ar ei gais mynediad gwrthrych (SAR). Gall gwrthrych y data ofyn am yr holl ddata a gedwir amdano.
* Mae YNG yn cofnodi'r dyddiad y cynhaliwyd yr archwiliadau adnabod a manylion y data a geisiwyd.
* Mae YNG yn darparu'r wybodaeth y gofynnwyd amdani i wrthrych y data o fewn 28 diwrnod i'r dyddiad hwn a gofnodwyd. Gellir caniatáu estyniad i’r cyfnod hwn o dan Erthygl 12(3) y GDPR.
* Unwaith y bydd y cais mynediad gwrthrych (SAR) wedi'i dderbyn, caiff ei anfon ymlaen ar unwaith at yr arweinydd GDPR, a fydd yn sicrhau bod y data y gofynnwyd amdanynt yn cael eu casglu o fewn yr amserlen benodol.
* Mae’r casglu yn cynnwys y canlynol:
* Casglu'r data a nodwyd gan wrthrych y data, neu
* Chwilio drwy’r holl gronfeydd data a'r holl systemau ffeilio perthnasol (ffeiliau llaw) yn YNG, gan gynnwys yr holl ffeiliau wrth gefn ac archif (cyfrifiadurol neu law) a phob ffolder e-bost ac archif. Mae mudo data yn golygu bod strwythur data newydd yn cael ei greu ar hyn o bryd a bydd yn ei le erbyn 31ain Gorffennaf 2022. Bydd yr arweinydd GDPR wedyn yn cynnal map data sy'n nodi lle bydd yr holl ddata yn YNG yn cael eu storio.
* Mae’r arweinydd GDPR yn cadw cofnod o geisiadau am ddata ac o’u derbyn, gan gynnwys dyddiadau.
* Mae’r arweinydd GDPR yn adolygu ceisiadau mynediad gwrthrych gan blentyn. Cyn ymateb i SAR gan blentyn sy’n wrthrych y data, mae’r arweinydd GDPR yn ystyried ei allu i wneud y cais drwy egluro’n ddigonol unrhyw oblygiadau o rannu ei ddata personol.
* Mae’r arweinydd GDPR yn adolygu’r holl ddogfennau sydd wedi’u darparu i nodi a oes unrhyw drydydd parti yn bresennol ynddynt, a naill ai’n tynnu’r wybodaeth adnabod trydydd parti o’r dogfennau neu’n sicrhau caniatâd ysgrifenedig gan y trydydd parti i bwy ydyw gael ei ddatgelu.
* Os yw unrhyw ran o'r data y gofynnwyd amdanynt yn cael ei gadw neu ei brosesu o dan un o'r eithriadau canlynol, nid oes rhaid eu darparu:
* Diogelwch cenedlaethol
* Trosedd a threth
* Iechyd
* Addysg
* Gwaith Cymdeithasol
* Gweithgaredd rheoleiddio
* Newyddiaduraeth, llenyddiaeth a chelf
* Hanes ymchwil ac ystadegau
* Gwybodaeth sydd ar gael i'r cyhoedd
* Cyllid corfforaethol
* Marciau arholiadau
* Sgriptiau arholiadau
* Prosesu domestig
* Geirda cyfrinachol
* Penodiadau barnwrol, anrhydeddau ac urddas
* Penodiadau gweinidogol y Goron
* Rhagolygon rheoli
* Trafodaethau
* Cyngor ac achosion cyfreithiol
* Hunan-argyhuddiad
* Ffrwythloni dynol ac embryoleg
* Cofnodion mabwysiadu
* Anghenion addysgol arbennig
* Cofnodion ac adroddiadau rhieni
* Os bydd gwrthrych y data yn gofyn i YNG ddarparu'r data personol y mae'r rheolwr / prosesydd yn eu storio iddo, bydd YNG yn darparu'r wybodaeth y gofynnwyd amdani i wrthrych y data mewn fformat electronig, oni nodir yn wahanol. Mae'r holl eitemau a ddarperir i wrthrych y data yn cael eu rhestru ar lythyr cysylltiedig.
* Os bydd gwrthrych y data yn gofyn pa ddata personol sy'n cael eu prosesu, mae YNG yn darparu'r wybodaeth ganlynol i wrthrych y data:
* Pwrpas y prosesu
* Categorïau o ddata personol
* Derbynnydd / derbynwyr yr wybodaeth, gan gynnwys derbynwyr mewn trydydd gwledydd neu sefydliadau rhyngwladol
* Am ba hyd y bydd y data personol yn cael eu storio
* Hawl gwrthrych y data i ofyn am gywiriad neu ddileu, cyfyngu neu wrthwynebu, mewn perthynas â’i ddata personol yn cael eu prosesu.
	+ Mae YNG yn tynnu data personol o systemau a gweithrediadau prosesu cyn gynted ag y bydd cais am ddileu wedi'i gyflwyno gan wrthrych y data.
	+ Mae YNG yn cysylltu ac yn cyfathrebu â sefydliadau eraill, lle mae data personol gwrthrych y data yn cael eu prosesu, i roi'r gorau i brosesu gwybodaeth ar gais gwrthrych y data.
	+ Mae YNG yn gweithredu mesurau priodol heb oedi gormodol os bydd gwrthrych y data wedi: tynnu caniatâd yn ôl; yn gwrthwynebu prosesu ei ddata personol yn gyfan gwbl neu’n rhannol; nid yw bellach o dan rwymedigaeth gyfreithiol a / neu wedi’u prosesu’n anghyfreithlon.
* Hysbysu gwrthrych y data o'i hawl i gyflwyno cwyn i'r awdurdod goruchwylio yn unol â'r weithdrefn gwyno.
* Gwybodaeth am ffynhonnell y data personol os nad ydynt wedi’u casglu gan wrthrych y data.
* Hysbysu gwrthrych y data am unrhyw benderfyniadau awtomatig.
* Os a ble mae data personol wedi'u trosglwyddo a gwybodaeth am unrhyw fesurau diogelu sydd yn eu lle.

**Atodiad 2 – Ffurflen Gais Mynediad Gwrthrych**

|  |
| --- |
| **Enw:** |
| **Rhif Ffôn yn ystod y dydd:**  |
| **E-bost:** |
| **Cyfeiriad:**  |
| **Rhif Cyflogai:** |
| Drwy lenwi’r ffurflen hon, rydych yn gwneud cais o dan y Rheoliad Cyffredinol ar Ddiogelu Data (GDPR) am wybodaeth yr ydych yn gymwys i’w derbyn gan Ymddiriedolaeth Natur Gwent. |
| **Gwybodaeth ofynnol (ac unrhyw ddyddiadau perthnasol):**  |
| Drwy lofnodi isod, rydych yn nodi mai chi yw'r unigolyn a enwir uchod. Ni all y sefydliad dderbyn ceisiadau ynghylch eich data personol gan unrhyw un arall, gan gynnwys aelodau o'r teulu. Mae’n bosibl y bydd angen i ni gysylltu â chi am ragor o wybodaeth adnabod, fel edrych ar eich pasbort neu drwydded yrru cyn ymateb i’ch cais. Rydych yn gwarantu mai chi yw'r unigolyn a enwir a byddwch yn ein hindemnio'n llawn ar gyfer pob colled, cost a threuliau os nad chi yw’r unigolyn.Anthony Cook, Ymddiriedolaeth Natur Gwent, Tŷ Mamheilad – Bloc A, Ystad Parc Mamheilad, Pont-y-pŵl, NP4 0HZRhif Ffôn: 01600 740600, E-bost: acook@gwentwildlife.orgCaniatewch 28 diwrnod ar gyfer ateb. |
| **Llofnod gwrthrych y data:** |
| **Dyddiad:**  |

**Atodiad 3 – Ffurflen Dileu Hawl i Ddata**

Mae gennych hawl i ofyn i ni ddileu unrhyw ddata personol sydd gennym amdanoch o dan Reoliad Cyffredinol ar Ddiogelu Data yr UE (GDPR).

Byddwn yn gwneud ein gorau i ymateb yn brydlon ac o fewn mis i’r canlynol:

* Derbyn eich cais ysgrifenedig; neu
* Derbyn unrhyw wybodaeth bellach y byddwn yn gofyn i chi ei darparu i'n galluogi i gydymffurfio â'ch cais, pa un bynnag sy'n digwydd hwyraf.

Dim ond at ddibenion adnabod y data personol rydych yn gofyn i ni eu dileu, ac i ymateb i’ch cais, y byddwn yn defnyddio’r wybodaeth y byddwch yn ei rhoi ar y ffurflen hon. Nid oes raid i chi lenwi'r ffurflen hon i wneud cais, ond bydd gwneud hynny'n ei gwneud yn haws i ni brosesu eich cais yn gyflym.

**Adran 1: Manylion y person sy'n gofyn am wybodaeth**

Enw llawn:

Cyfeiriad:

Rhif ffôn cyswllt:

Cyfeiriad e-bost:

**Adran 2: Ai chi yw gwrthrych y data?**

Ticiwch y bocs priodol a darllenwch y cyfarwyddiadau sy'n dilyn.

**Ie: fi yw gwrthrych y data. Rwyf yn cynnwys tystiolaeth o bwy ydw i (gweler isod),** (**ewch i adran 4**).

**Na:**  Rwyf yn gweithredu ar ran gwrthrych y data. Rwyf wedi amgáu awdurdod ysgrifenedig gwrthrych y data a phrawf o bwy yw gwrthrych y data a phwy ydw i (gweler isod) (**ewch i adran 3**).

Er mwyn sicrhau ein bod yn dileu data'r person cywir, mae angen i chi ddarparu prawf o bwy ydych chi a'ch cyfeiriad i ni. Cyflwynwch lungopi neu ddelwedd wedi'i sganio (peidiwch ag anfon y gwreiddiol) o un neu'r ddau o'r canlynol:

* Prawf o bwy ydych chi: Pasbort, trwydded yrru gyda llun, cerdyn adnabod cenedlaethol, tystysgrif geni.
* Prawf o gyfeiriad: Bil cyfleustodau, datganiad cerdyn credyd (dim mwy na 3 mis oed); trwydded yrru gyfredol.

Os nad ydym yn fodlon mai chi yw'r person yr ydych yn honni ydych chi, rydym yn cadw'r hawl i wrthod eich cais.

**Adran 3: Manylion gwrthrych y data (os yw'n wahanol i adran 1).**

Enw llawn:

Cyfeiriad:

Rhif ffôn cyswllt:

Cyfeiriad e-bost:

**Adran 4: Rheswm dros y cais i ddileu**

O ystyried natur sensitif dileu data personol, mae erthygl 17(1) y GDPR yn ei gwneud yn ofynnol i amodau penodol gael eu bodloni cyn y gellir ystyried cais. Rhowch y rheswm pam yr hoffech i'ch data gael eu dileu ac atodwch unrhyw ddogfennau i gyfiawnhau'r cais hwn.

Ticiwch y bocs priodol.

 Rydych chi’n teimlo nad yw eich data personol bellach yn angenrheidiol at y diben y gwnaethom eu casglu yn wreiddiol

 Nid ydych yn cydsynio i ni brosesu eich data personol bellach.

 Rydych yn gwrthwynebu i ni brosesu eich data personol fel y mae gennych hawl o dan erthygl 21 o’r GDPR.

 Rydych chi'n teimlo bod eich data wedi’u prosesu'n anghyfreithlon.

 Rydych chi'n teimlo ein bod ni'n destun rhwymedigaeth gyfreithiol yr UE neu Aelod-wladwriaeth sy'n gofyn am ddileu eich data personol.

 Rydych chi'n blentyn, rydych chi'n cynrychioli plentyn, neu roeddech chi'n blentyn ar adeg prosesu'r data ac rydych chi'n teimlo bod eich data personol wedi'u defnyddio i gynnig gwasanaethau gwybodaeth i chi.

**Adran 5: Pa wybodaeth ydych chi eisiau ei dileu?**

Disgrifiwch yr wybodaeth yr ydych eisiau ei dileu. Rhowch unrhyw fanylion perthnasol y credwch fydd yn ein helpu ni i adnabod yr wybodaeth. Byddai'n ddefnyddiol darparu'r URL ar gyfer pob dolen yr hoffech ei thynnu (os yw'n berthnasol).

Esboniwch hefyd, os nad yw'n gwbl glir, pam mae'r dudalen gysylltiedig yn ymwneud â chi neu'r person rydych yn ei gynrychioli ar y ffurflen hon. (Nodwch AMH. os nad yw'n berthnasol).

Cofiwch, o dan rai amgylchiadau, lle byddai dileu yn cael effaith niweidiol ar ryddid mynegiant, yn gwrth-ddweud rhwymedigaeth gyfreithiol, yn gweithredu yn erbyn budd y cyhoedd ym maes ymchwil wyddonol neu hanesyddol, neu’n gwahardd sefydlu amddiffyniad cyfreithiol neu arfer hawliadau cyfreithiol eraill, efallai na fyddwn yn gallu dileu’r wybodaeth yn eich cais, yn unol ag Erthygl 17(3) o’r GDPR. O dan amgylchiadau o'r fath fe'ch hysbysir yn brydlon a rhoddir rhesymau llawn dros y penderfyniad hwnnw.

Er y bydd YNG yn hapus i ddileu’r data personol yn unol â’ch cais yn y rhan fwyaf o achosion, rydym serch hynny yn cadw’r hawl, yn unol ag Erthygl 12(5) o’r GDPR, i godi ffi neu wrthod y cais os ystyrir ei fod yn “amlwg yn ddi-sail neu’n ormodol”.

Fodd bynnag, byddwn yn gwneud pob ymdrech i ddileu eich data personol os yw'n addas.

**Adran 6: Datganiad**

Cofiwch y gall unrhyw ymgais i gamarwain arwain at erlyniad.

Rwy’n cadarnhau fy mod wedi darllen a deall telerau’r ffurflen mynediad gwrthrych hon ac yn tystio bod yr wybodaeth a roddwyd yn y cais hwn i \_\_\_\_\_\_\_\_\_\_\_\_\_\_\_\_\_\_\_\_ yn wir.

Rwy’n deall bod angen i \_\_\_\_\_\_\_\_\_\_\_\_\_\_\_\_\_\_\_\_ gadarnhau pwy ydw i / pwy yw gwrthrych y data ac efallai y bydd angen cael gwybodaeth fanylach er mwyn dod o hyd i’r data personol cywir.

Llofnod ……………………………………………

Dyddiad ……………………………………………

**Dogfennau sy'n ofynnol i gefnogi'r cais hwn:**

* **Tystiolaeth o bwy ydych chi (gweler adran 2)**
* **Tystiolaeth o bwy yw gwrthrych y data (os yw'n wahanol i'r uchod)**
* **Awdurdodiad gan wrthrych y data i weithredu ar ei ran (os yw'n berthnasol)**
* **Cyfiawnhad dros ddileu data (gweler adran 4)**